Васил Златарев
Първокласник

chitanka.info

Петърчо е в първи клас.

Брей, че ученик!…

Важно крачи покрай нас —

сякаш е войник.

Вечно с чантата в ръка.

Вечно с вирнат нос.

И играчките сега

гледа като гост…

Влезе, каже добър ден —

и мълчи, мълчи.

Ако ли пък спре при мен,

то ще ме гълчи…

Сутрин става призори.

Бърза — все след тати…

Мама чай ще им свари

и ще ги изпрати.

Петърчо е в първи клас…

Ученик е, знам.

Но ще пораста и аз —

ей такъв голям!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.